**Pertti Vakkilainen** (s. 19. elokuuta 1945 Lieksa) työskenteli Teknillisen Korkeakoulun vesitalouden professorina 1982–2009. Korkeakoulun rakennus- ja ympäristötekniikan osaston johtajana hän toimi tästä ajasta 12 vuoden ajan. Tasavallan Presidentti nimitti 1992 hänet korkeimman hallinto-oikeuden yli-insinöörineuvoksen, sittemmin ympäristöasiantuntijaneuvoksen sivutoimiseen virkaan, jota hän hoiti 1992–2012.

Ura
---

Ennen nimitystään TKK:n professoriksi Vakkilainen hoiti Oulun yliopiston vesirakentamisen apulaisprofessuuria 1978–1981. Haihduntaa käsittelevän väitöskirjansa Vakkilainen viimeisteli kesällä 1981 Wageningenissa, Hollannissa. Professori R.A. Feddes toimi väitöstyön ohjaajana. Vakkilainen toimi vierailijana Cornell-yliopistossa USA:ssa 1987–1988 ja Wienin teknillisessä yliopistossa Itävallassa 1994–1995.

Vakkilaisen merkittävimmät tutkimukset käsittelevät hydrologiaa, erityisesti haihduntaa ja maaperän vesiä sekä sadanta-valuntatapahtuman mallintamista. Hän organisoi professori Pentti Kaiteran toimesta aloitettujen pienillä hydrologisilla valuma-alueilla vuosina 1931–1958 tehtyjen havaintojen tallentamisen ja käytti näitä havaintosarjoja muun muassa tulvien ja kuivakausien toistuvuuksien analysoimisessa. Vakkilaisen vesiensuojelututkimukset keskittyvät salaojituksen, erityisesti säätösalaojituksen vaikutukseen peltoalueilta tapahtuviin ravinnehuuhtoutumiin ja taajama-alueiden hulevesien hallintaan. Monissa tutkimuksissaan Vakkilainen pyrkii vastaamaan kysymykseen "Riittääkö maailmassa vesi".

Vakkilainen on osallistunut usean vesitaloutta käsittelevän oppikirjan laadintaan.  1990-luvulla hän lisäsi Teknillisessä korkeakoulussa annettuun vesitalouden opetukseen luonnonmukaista vesirakentamista ja globaaleja vesikysymyksiä käsittelevät kurssit.

Käyrätorvensoittaja
-------------------

Vakkilainen aloitti käyrätorven soiton Lieksan Poikasoittokunnassa vuonna 1962.  Aloittaessaan opiskelunsa Teknillisessä korkeakoulussa hän liittyi Polyteknikkojen orkesteriin.  Sittemmin hän on soittanut käyrätorveaan jokseenkin kaikissa Pääkaupunkiseudun ja Uudenmaan amatööriorkesterissa kuten Ylioppilaskunnan soittajissa  ja Kirkkonummen kamariorkesterissa.

Luottamustehtäviä
-----------------

Pertti Vakkilainen on toiminut vuodesta 1988 alkaen Sven Hallinin tutkimussäätiön puheenjohtajana. Vuosina 2000–2002 Vakkilainen oli Suomen Rakennusinsinöörien Liiton hallituksen jäsen ja hän on RIL:n kunniajäsen. Salaojituksen Tukisäätiön puheenjohtajana Vakkilainen toimi vuodet 2004–2012, Oulun yliopiston Professori Pentti Kaiteran rahaston puheenjohtajana vuodet 2006–2013 ja Lemminkäinen Oyj:n Oskari Vilamon rahaston puheenjohtajana vuodet 2012–2016. Espoon musiikkiopiston johtokunnan jäsen Vakkilainen oli vuodet 1994-2005.

Lähteet
-------

1. ↑  Korkeimman hallinto-oikeuden vuosikertomus 2013 Korkein Hallinto-oikeus.  Arkistoitu 13.6.2017. Viitattu 9.6.2018.
2. 1 2  Salaojituksen tukisäätiö: *Pertti Vakkilainen 60*. Salaojituksen tukisäätiö, 2005.
3. ↑  Stenberg L. & Vakkilainen P.: *Hydrologista havaintotoimintaa pienillä*
valuma-alueilla Suomessa vuosina 1931-1958.*. TKK:n vesitalouden ja*
vesirakennuksen laboratorion julkaisuja 17. 2009.
4. ↑  Vakkilainen P. et al: *Pellon vesitalouden optimointi Loppuraportti.*. Salaojituksen tutkimusyhdistys ry:n tiedote 30. 2010.
5. ↑  Vakkilainen P. et al: *Rakennetun ympäristön valumavedet ja niiden*
hallinta.*. Suomen ympäristö 776. 2005.*
6. ↑  Vakkilainen P: *Riittääkö vesi?*. Oskari Vilamon rahaston
palkintoesitelmä, 2003.
7. ↑  Paasonen-Kivekäs M. et al (toim.): *Maan vesi- ja ravinnetalous.*. Salaojayhdistys ry. 2016.
8. ↑  Paasonen-Kivekäs M.: *Sven Hallinin tutkimussäätiö 60 vuotta.*. Sven Hallinin tutkimussäätiö, 2016.
9. ↑  Vakkilainen, P.: Näkökulmia vesitalouteen.  *Vesitalous*, 1/2010.  Ympäristöviestintä YVT Oy.
10. ↑  *Lieksan nuorisopuhallinorkesteri 1958–1963 5v*. Lieksan nuorisopuhallinorkesteri, 1968.
11. ↑  Flink S. et al: *Polyteknikkojen orkesteri 75*. Polyteknikkojen orkesterin seniorit, 1997.
12. ↑  Talvitie T. et al: *YStävyyden Rapsodia*. Ylioppilaskunnan soittajat, 2006.
13. ↑  Oskari Vilamon Rahasto: Professori Pertti Vakkilainen Oskari Vilamon rahaston puheenjohtajaksi *yitgroup.com*.  28.2.2012. Viitattu 9.6.2018.
14. ↑  Jordan P. Korpi M. Mäkinen K-M. Seppänen A. Vakkilainen L. Koivunen L. Hatakka E.: *Memoriikki - Tarinoita musiikista ja Espoosta 1963-2013*, s. 162. Espoon musiikkiopisto, 2013.

Aiheesta muualla
----------------

* Vakkilaisten sukuseura
* Sven Hallinin tutkimussäätiö